

**REPUBLIKA HRVATSKA**

**ZADARSKA ŽUPANIJA**

**OPĆINA GRAČAC**

**OPĆINSKA NAČELNICA**

**KLASA: 406-01/17-01/5**

**URBROJ: 2198/31-01-17-3**

**Gračac, 22. prosinca 2017.**

 Na temelju članka 15. stavka 2. Zakona o javnoj nabavi („Narodne novine“ broj 120/16) i članka 47. Statuta Općine Gračac («Službeni glasnik Zadarske županije» 11/13), donosim

**IZMJENE I DOPUNE**

**PRAVILNIKA**

**O PROVEDBI POSTUPAKA JEDNOSTAVNE NABAVE**

**Članak 1.**

 U Pravilniku o provedbi postupaka jednostavne nabave („Službeni glasnik Općine Gračac“ 4/17), članak 1. mijenja se i glasi:

„Članak 1.

U svrhu poštivanja osnovnih načela javne nabave te zakonitog, namjenskog i svrhovitog trošenja proračunskih sredstava, ovim se Pravilnikom uređuje postupak koji prethodi stvaranju ugovornog odnosa za nabavu robe i/ili usluga procijenjene vrijednosti manje od 200.000,00 kuna, odnosno za nabavu radova procijenjene vrijednosti manje od 500.000,00 kuna (u daljnjem tekstu: jednostavna nabava) za koje sukladno odredbama Zakona o javnoj nabavi (u daljnjem tekstu: Zakon) ne postoji obveza provedbe postupaka javne nabave.

Općina Gračac (u daljnjem tekstu: naručitelj) dužna je u odnosu na sve gospodarske subjekte poštivati načelo slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti te omogućiti učinkovitu jednostavnu nabavu i ekonomično trošenje sredstava za jednostavnu nabavu.

 U provedbi postupaka jednostavne nabave, osim ovog pravilnika, naručitelj je obvezan primjenjivati i druge zakonske, podzakonske i interne akte, a koji se odnose na pojedini predmet nabave.

 Procijenjena vrijednost nabave je vrijednost nabave izražena bez PDV-a.

 Postupci jednostavne nabave moraju biti usklađeni s planom nabave. „

**Članak 2.**

Naslov prije članka 3. mijenja se i glasi:

„ III JEDNOSTAVNA NABAVA PROCIJENJENE VRIJEDNOSTI MANJE OD 125.000,00 KUNA“

**Članak 3.**

 Članak 3. mijenja se i glasi:

„ Članak 3.

 Nabava radova, roba i usluga procijenjene vrijednosti manje od 125.000,00 kuna provodi se izdavanjem narudžbenice jednom gospodarskom subjektu. Narudžbenicu potpisuje općinski načelnik. Zavisno o predmetu nabave može se zaključiti i ugovor.

 Narudžbenica i/ili ugovor obvezno sadrži podatke o: naručitelju, vrsti roba/radova/usluga koje se nabavljaju uz detaljnu specifikaciju jedinica mjere, količina, jediničnih cijena te ukupnih cijena, roku i mjestu isporuke, načinu i roku plaćanja, gospodarskom subjektu - dobavljaču.

 O izdanim narudžbenicama i ugovorima obavezno se vodi evidencija.

 Nabave procijenjene vrijednosti manje od 10.000,00 kuna mogu se obavljati bez izdavanja narudžbenica odnosno sklapanja ugovora. „

**Članak 4.**

Naslov prije članka 4. mijenja se i glasi:

 „ IV JEDNOSTAVNA NABAVA PROCIJENJENE VRIJEDNOSTI JEDNAKE ILI VEĆE OD 125.000,00 KUNA“

**Članak 5.**

 Članak 4. mijenja se i glasi:

„Članak 4.

Nabava roba, usluga i/ili radova procijenjene vrijednosti jednake ili veće od 125.000,00 kuna provodi stručno povjerenstvo naručitelja (u daljnjem tekstu: Povjerenstvo) slanjem poziva za dostavu ponuda (u daljnjem tekstu: Poziv), na temelju prijedloga općinskog načelnika.“

**Članak 6.**

Ova Izmjena i dopuna Pravilnika stupa na snagu danom donošenja, a objavit će se na službenoj internet stranici Općine Gračac i „Službenom glasniku Općine Gračac“.

 **OPĆINSKA NAČELNICA:**

 **Nataša Turbić, prof.**